钦定古今图书集成/明伦汇编/氏族典/第381卷 > 《廖用贤尚友录》 > 李业
## 钦定古今图书集成/明伦汇编/氏族典/第381卷 > 《廖用贤尚友录》 > 李业

按《后汉书李业传》：“业字巨游，梓潼人。少励志操，举明
经，值王莽居摄，乃匿名山谷中。公孙述素闻其名，征为博士。述羞不能致，使尹融奉诏劫之，若起则授公
侯之位，不起赐以药酒。融宣旨曰：‘朝廷贪慕名德，旷
官缺位，宜上奉知己，下为子孙。身名俱全，不亦优乎’？
业叹曰：‘古人危邦不入，乱邦不居，为此故也。君子见
危授命，乃诱以高位重饵乎’？”融曰：“宜呼家室计之。”业
曰：“大丈夫断之于心久矣，何妻子之为！”遂饮毒而死。
述耻杀名士，以赙钱百万吊其家，子翚逃去不受。光
武立表其闾。